b"\n_START_ARTICLE_\nDanties emalis\n_START_PARAGRAPH_\nDanties emalis (i\xc5\xa1 pranc. \xc3\xa9mail, sen.pranc. esmail, esmal 'emalis', i\xc5\xa1 sen.vok. smelzan 'lydyti'; anks\xc4\x8diau lot. substantia adamantinea) \xe2\x80\x93 stuburini\xc5\xb3 gyv\xc5\xabn\xc5\xb3 i\xc5\xa1orinis danties sluoksnis, esantis danties vainiko dalyje, ant dentino. Tai daugiausiai mineralini\xc5\xb3 med\xc5\xbeiag\xc5\xb3 turinti danties dalis bei tvir\xc4\x8diausia k\xc5\xabno dalis._NEWLINE_Emalis yra vienas i\xc5\xa1 trij\xc5\xb3 \xc5\xbemogaus danties kiet\xc5\xb3j\xc5\xb3 audini\xc5\xb3 (kiti du \xe2\x80\x93 dentinas ir cementas). Emalis kartu su dentinu apgaubia vainikin\xc4\x99 danties pulp\xc4\x85 - nerv\xc5\xb3, kraujagysli\xc5\xb3 ir l\xc4\x85steli\xc5\xb3 darin\xc4\xaf._NEWLINE_Apie 96\xc2\xa0% emalio sud\xc4\x97ties yra mineralin\xc4\x97s med\xc5\xbeiagos, likusi dalis 4% yra organin\xc4\x97s med\xc5\xbeiagos._NEWLINE_Nat\xc5\xabrali danties emalio spalva svyruoja nuo \xc5\xa1viesiai gelsvos iki pilk\xc5\xa1vai baltos. Su am\xc5\xbeiumi \xc4\xaf emalio sluoksn\xc4\xaf gali \xc4\xafsiterpti pigmentai i\xc5\xa1 maisto ir g\xc4\x97rim\xc5\xb3, tod\xc4\x97l pakinta danties spalva._NEWLINE_Emalio sluoksnis danties vainike i\xc5\xa1sid\xc4\x97st\xc4\x99s netolygiai. Storiausias jo sluoksnis apie 2,5 mm yra \xc5\xa1onini\xc5\xb3 dant\xc5\xb3 kauburiuose ir priekini\xc5\xb3 dant\xc5\xb3 kandamuosiuose kra\xc5\xa1tuose, t. y. tos vietos, su kuriomis kandama ir kramtoma. Emalio sluoksnis plonesnis kitose vainiko srityse, o ties danties kakleliu emalis pasibaigia jungtimi su cementu, kuris kartu su dentinu gaubia \xc5\xa1aknin\xc4\x99 pulpos dal\xc4\xaf._NEWLINE_Senstant danties emalis dyla, jo storis ma\xc5\xbe\xc4\x97ja. Dilimo prie\xc5\xbeastys b\xc5\xabna \xc4\xafprastin\xc4\x97s d\xc4\x97l maisto kramtymo bei patologin\xc4\x97s d\xc4\x97l bruksizmo ar stipri\xc5\xb3 r\xc5\xabg\xc5\xa1\xc4\x8di\xc5\xb3 erozijos ir kit\xc5\xb3 prie\xc5\xbeas\xc4\x8di\xc5\xb3. Nudil\xc4\x99 dantys gali b\xc5\xabti jautr\xc5\xabs terminiams dirgikliams (kar\xc5\xa1\xc4\x8diui, \xc5\xa1al\xc4\x8diui). Jautrumas atsiranda, nes atsidengia dentinas, kuriame yra odontoblast\xc5\xb3 (tam tikr\xc5\xb3 l\xc4\x85steli\xc5\xb3) ataug\xc4\x97li\xc5\xb3, \xc5\xa1ios reaguoja \xc4\xaf pasikeitusias s\xc4\x85lygas._NEWLINE_Esant prastai burnos higienai ant danties pavir\xc5\xa1iaus (emalio sluoksnio) gali kauptis apna\xc5\xa1os. Apna\xc5\xa1ose veisiasi \xc4\xafvairios bakterijos, kurios ilgainiui pradeda i\xc5\xa1skirti \xc4\xafvairius \xc5\xa1alutinius produktus, tarp j\xc5\xb3 ir r\xc5\xabg\xc5\xa1tis. \xc5\xa0ios r\xc5\xabg\xc5\xa1tys skatin\xc4\x85 emalio kristal\xc5\xb3 tirpim\xc4\x85, kuris ilgainiui klini\xc5\xa1kai pasirei\xc5\xa1kia kaip dant\xc5\xb3 kariesas."